Ես գիտեմ, որ դա ճիշտ է

«Ես գիտեմ, որ դա ճիշտ է» (), Դերեք Սիենֆրենսի ամերիկյան դրամատիկական մինի սերիալ։ Ուոլի Լեմբի համանուն վեպի էկրանավորումն է։ Պրեմիերան կայացել է 2020 թվականի մայիսի 10-ին HBO հեռուստաալիքով։

Սյուժե 
Դոմինիկ Բըրդսին սովորական ներկարար է, որը ստիպված է ամբողջ կյանքում հոգ տանել իր երկվորյակ եղբոր՝ շիզոֆրենիայով տառապող Թոմասի մասին։ Ֆլեշբեքները հերոսներին տանում են դեպի անցյալ։ Ինչ-որ պահի Թոմասը դադարում է ընդունել դեղորայք և նրա վիճակը վատթարանում է։ Նրան հարկադիր բուժման են տեղափոխում հոգեբուժարան և եղբայրը փորձում է գտնել նրան բուժելու միջոց։ Մինչդեռ Դոմինիկի կյանքը դժվար է դասավորվում։ Որոշ ժամանակ առաջ մահացել էր նրա փոքր երեխան, ինչը հանգեցրել էր ամուսնալուծության։ Կլինիկայում Դոմինիկը մտերմանում է հոգեթերապևտ դոկտոր Փատելի հետ և փնտրում է բնականոն կյանք վերադառնալու ուղիներ։

Դերասանական կազմ 
 Մարկ Ռուֆալո՝ Դոմինիկ և Թոմաս Բըրդսի, երկվորյակ եղբայրներ
 Ֆիլիպ Էթինգեր՝ Դոմինիկը և Թոմասը երիտասարդ տարիքում
 Մելիսա Լեո՝ Մա (Կոնցետինա Իպոլիտա Թեմփեստա Բըրդսի)
 Ռոզի Օ'Դոննել՝ Լիզա Շեֆեր
 Արչի Փանջաբի՝ դոկտոր Փատել
 Իմոջեն Փութս՝ Ջոյ Հենքս
 Ջոն Պրոկաչինո՝ Ռեյ Բըրդսի
 Ռոբ Հյուբել՝ Լեո
 Մայքլ Գրեյես՝ Ռալֆ Դրինկոուտեր
 Գիլերմո Դիաս՝ սերժանտ Դիաս
 Մարչելո Ֆոնտե՝ Դոմենիկո Օնոֆրիո Թեմպեստա
 Բրյուս Գրինվուդ՝ դոկտոր Հյում
 Բրայան Գուդման՝ Էլ
 Ջուլետ Լյուիս՝ Նեդրա Ֆրենկ
 Քեթրին Հան՝ Դեսա Կոնստանտին
 Էշլինգ Ֆրանչոզի՝ Դեսան երիտասարդ տարիքում

Արտադրություն

Մշակում 
2017 թվականի հոկտեմբերին հայտարարվել է, որ Դերեք Սիենֆրենսը HBO հեռուստաալիքի համար զբաղվում է Ուոլի Լեմբի հեղինակած «Այդ ամենում ես վստահ եմ» վեպի էկրանավորմամբ։ Մարկ Ռուֆալոն, Լեմբը, Սիենֆրենսը, Բեն Բրաունինգը և Գլեն Բասները հայտարարվել են որպես գործադիր պրոդյուսեր։ 2018 թվականի հոկտեմբերին հայտարարվել է, որ HBO-ն պաշտոնապես պատվիրել է սերիալի արտադրությունը։ 2020 թվականի հունվարին հայտարարվել է, որ շոուի պրեմիերան կայանալու է նույն տարվա ապրիլին։

Քասթինգ 
2017 թվականի հոկտեմբերին շոուի աշխատանքներն սկսելու մասին հայտարարելու հետ միասին հայտնի է դարձել, որ Մարկ Ռուֆալոն կատարելու է երկվորյակ եղբայրների գլխավոր դերերը։ 2019 թվականի ապրիլին շոուի դերասանական կազմին միացել են Մելիսա Լեոն, Ռոզի Օ'Դոննելը, Արչի Փանջաբին, Իմոջեն Փութսը, Ջուլետ Լյուիսը և Քեթրին Հանը։ Նույն տարվա նոյեմբերին կազմին են միացել Էշլինգ Ֆրանչոզին, Ջոն Պրոկաչինոն, Ռոբ Հյուբելը, Ֆիլիպ Էթինգերը և Մայքլ Գրեյեսը։

Նկարահանումներ 
Շոուի նկարահանումներն անցկացվել են Նյու Յորք նահանգի տարբեր քաղաքներում։ 2019 թվականի մայիսի 9-ին Էլենվիլի ավտոմեքենաների ցուցասրահում՝ նկարահանման հրապարակում, հրդեհ է բռնկվել, որը ոչնչացրել է կինոապարատը և 20 դասական ավտոմեքենա, ինչի հետևանքով նկարահանումները կարճ ժամանակով դադարեցվել են։

Ծանոթագրություններ 

Ամերիկյան դրամա հեռուստասերիալներ
HBO-ի բնօրինակ ծրագրեր
2020 հեռուստասերիալներ
Անգլերեն հեռուստասերիալներ
Ամերիկյան մինիսերիալներ
Ամերիկյան վեպերի էկրանավորումներ